b'\n_START_ARTICLE_\nCella Delavrancea\n_START_SECTION_\nBiografie\n_START_PARAGRAPH_\nA fost fiica Mariei (n.Lupa\xc8\x99cu) \xc8\x99i a scriitorului Barbu \xc8\x98tef\xc4\x83nescu Delavrancea._NEWLINE_Cella Delavrancea urmeaz\xc4\x83 studii de pian, la \xc3\xaenceput \xc3\xaen familie, apoi la Conservatorul din Bucure\xc8\x99ti, urmate de un stagiu de perfec\xc8\x9bionare la Paris. \xc3\x8entruc\xc3\xa2t tat\xc4\x83l s\xc4\x83u, scriitorul Barbu \xc8\x98tef\xc4\x83nescu Delavrancea era un apropiat al familiei Caragiale, a crescut al\xc4\x83turi de fiii \xc8\x99i fiica lui Caragiale, pe care i-a evocat \xc3\xaen c\xc4\x83r\xc8\x9bile sale cu caracter memorialistic._NEWLINE_\xc3\x8en anul 1909\' Ion Luca Caragiale scria despre ea:_NEWLINE_\xe2\x80\x9eUn copil minune, Cella Delavrancea, care domestice\xc8\x99te un monstru s\xc4\x83lbatic: Arta. (Ion Luca Caragiale, Universul, 1909, 4 mai, p. 1)\xe2\x80\x9d_NEWLINE_Concerteaz\xc4\x83 \xc3\xaen Europa, de multe ori \xc3\xaen duet cu George Enescu, cu care urc\xc4\x83 pe podium \xc3\xaen recitaluri de sonate. \xc3\x8e\xc8\x99i face debutul literar \xc3\xaen revista lui Tudor Arghezi, Bilete de papagal, \xc3\xaen 1929. Este autoarea unor nuvele, romane \xc8\x99i texte cu caracter memorialistic._NEWLINE_Din 1950 \xc3\xaencepe cariera didactic\xc4\x83, mai \xc3\xaent\xc3\xa2i ca profesoar\xc4\x83 la Liceul de muzic\xc4\x83 din Bucure\xc8\x99ti, \xc3\xaentre 1950 \xc8\x99i 1954, pred\xc3\xa2nd apoi pianul la Conservatorul de muzic\xc4\x83 din Bucure\xc8\x99ti, din 1954 p\xc3\xa2n\xc4\x83 la ie\xc8\x99irea la pensie. Mul\xc8\x9bi piani\xc8\x99ti celebri au fost elevii s\xc4\x83i: Nicolae Lic\xc4\x83re\xc8\x9b, Dan Grigore, Radu Lupu. Cu Dan Grigore stabile\xc8\x99te o colaborare \xc8\x99i o prietenie artistic\xc4\x83 de lung\xc4\x83 durat\xc4\x83. Din anul 1935 public\xc4\x83 proz\xc4\x83, amintiri sau sus\xc8\x9bine cronica muzical\xc4\x83 \xc8\x99i plastic\xc4\x83 \xc3\xaen "Cuv\xc3\xa2ntul", "Muzica \xc8\x99i poezia", "Timpul", "Curentul", "Rom\xc3\xa2nia literar\xc4\x83" (1940), "Revista Funda\xc8\x9biilor Regale" \xc8\x99.a. Dup\xc4\x83 anul 1950, colaboreaz\xc4\x83 la "Contemporanul", "Gazeta literar\xc4\x83", "Secolul 20", "Caietele Mihai Eminescu"._NEWLINE_A scris \xc8\x99i a publicat sute de cronici muzicale \xc8\x99i de texte consacrate fenomenului muzical. Editorial, debuteaz\xc4\x83 \xc3\xaen 1946 cu volumul de nuvele Vraja, premiat \xc3\xaen manuscris, de Editura Cultura Na\xc8\x9bional\xc4\x83. \xc3\x8en nuvelele din volumul Vraja, Cella Delavrancea cultiv\xc4\x83 mai ales st\xc4\x83rile suflete\xc8\x99ti, ritmate dup\xc4\x83 canoane discret muzicale. Interesul scriitoarei este \xc3\xaendreptat \xc3\xaenspre lumea sufleteasc\xc4\x83, a percep\xc8\x9biilor \xc8\x99i a \xc3\xaemprejur\xc4\x83rilor favorabile "vrajei". Cronicile din volumul Arpegii \xc3\xaen ton major (1970) dezv\xc4\x83luie "cea mai p\xc4\x83trunz\xc4\x83toare inteligen\xc8\x9b\xc4\x83 muzical\xc4\x83" (\xc8\x98erban Cioculescu)  din scrisul rom\xc3\xa2nesc. Portretele, amintirile, notele de c\xc4\x83l\xc4\x83torie din Mozaic \xc3\xaen timp sunt transcrieri ale unor impresii, disecate p\xc3\xa2n\xc4\x83 la cele mai fine nuan\xc8\x9be. Volumul Trepte muzicale (1984) cuprinde texte radiofonice din perioada 1942-1944._NEWLINE_Volumul Scrieri (1982) \xc3\xaei antologheaz\xc4\x83 \xc3\xaentreaga oper\xc4\x83 literar\xc4\x83, iar \xc3\xaen  Dintr-un secol de via\xc8\x9b\xc4\x83 (1987) apar pe l\xc3\xa2ng\xc4\x83 paginile memorialistice, c\xc3\xa2teva portrete excep\xc8\x9bionale prin valoarea lor: Serghei Rahmaninov, Ferruccio Benvenuto Busoni,   Rainer Maria Rilke, Paul Val\xc3\xa9ry, Gabriel Faur\xc3\xa9._NEWLINE_Extrem de longeviv\xc4\x83, a fost primul artist din istoria culturii rom\xc3\xa2ne care a participat la s\xc4\x83rb\xc4\x83torirea propriului centenar, \xc3\xaen 1988, la Ateneul Rom\xc3\xa2n, printr-un concert de gal\xc4\x83 \xc3\xaen care a c\xc3\xa2ntat al\xc4\x83turi de pianistul Dan Grigore. (Sculptorul Ion Irimescu va fi al doilea artist care particip\xc4\x83 la s\xc4\x83rb\xc4\x83torirea propriului centenar, organizat\xc4\x83 de Academia Rom\xc3\xa2n\xc4\x83 \xc3\xaen anul 2003)._NEWLINE_Este cunoscut\xc4\x83 \xc8\x99i pentru leg\xc4\x83tura sa romantic\xc4\x83 cu profesorul Nae Ionescu._NEWLINE_A scris ,,O vizit\xc4\x83 \xc3\xaen atelierul lui Br\xc3\xa2ncu\xc8\x99i", o \xc3\xaent\xc3\xa2mplare adev\xc4\x83rat\xc4\x83 din via\xc8\x9ba scriitoarei care are loc la Paris \xc3\xaen anul 1922._NEWLINE_Moare la v\xc3\xa2rsta de 104 ani.'